****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2020. SZEPTEMBER 28-AI RENDKÍVÜLI, NYILVÁNOS ÜLÉSÉRE

**TÁRGY: KÖZVILÁGÍTÁS LED-ES KORSZERŰSÍTÉSE ESCO KONSTRUKCIÓBAN**

**ELŐADÓ:**

**galácz györgy**

## polgármester

**ELŐTERJESZTÉS**

**Készült:** Balatonmáriafürdő Község Önkormányzati Képviselő-testületének 2020. szeptember 28-ai rendkívüli, nyilvános testületi ülésére

**Tárgy**: Közvilágítás LED-es korszerűsítése ESCO konstrukcióban

**Tisztelt Képviselő-testület!**

A Képviselő-testület a 2020. augusztus 10-i nyilvános ülésén a **64/2020.(VIII. 10.)** számú képviselő-testületi határozatában döntött a közvilágítás ESCO konstrukcióban történő LED-es korszerűsítésével kapcsolatos előkészítő folyamatokat lebonyolításáról. A Képviselő-testület felkérte a polgármestert a részletes műszaki dokumentáció és egy előzetes tanulmány elkészíttetésére. A közvilágítási rendszer felmérése érdekében helyszíni bejárás történt, ami alapján a szakember tételes leltárt készített a lámpatestekről. Ezt követően a lámpatestek tulajdonosával (KÖZVIL Zrt.) lezajlott az adategyeztetés, az így megállapított 930 lámpatestről készült el az előzetes konstrukció.

Az indikatív számítások alapján LED technológiával végrehajtott világításkorszerűsítés hatására az energiamegtakarítás várhatóan 60-65%-os mértékű lesz. A korszerű fényforrások a várható élettartalmuknak köszönhetően kevesebb és ritkább karbantartást igényelnek, mint a jelenleg használt kompakt fénycsövek, így karbantartási költségmegtakarítást is eredményez.

A kidolgozott konstrukció a beruházás ESCO finanszírozásban történő korszerűsítését tartalmazza, amely azt jelenti, hogy a kivitelező cég előfinanszírozza a teljes beruházást. A költségek a korszerűsítés következtében keletkező energiadíj-megtakarításból térülnek meg, melyet az önkormányzatok a szerződéses időszak alatt (15 év), úgynevezett ESCO-díj formájában fizetnek meg a kivitelező társaságnak. A javasolt ESCO konstrukció előnye, hogy a fejlesztés saját forrás nélkül megvalósítható, továbbá magában foglalja a tervezést, az engedélyeztetést, a lámpák megvásárlását, telepítését, műszaki átadását, valamennyi kivitelezéssel kapcsolatos költséget és a karbantartást, üzemeltetést és a biztosítást is.

A közvilágítás utolsó fejlesztése 2003-ban zajlott, az akkor felújításra került 881 db lámpatest a közel 20 év elteltével, a technikai fejlődés hatására mára elavult, korszerűtlen, de elsősorban inkább gazdaságtalan üzemeltetésűvé vált, ezért van szükség a hálózat energia- és költségcsökkentéssel együtt járó korszerűsítésére.

Kérem a Tisztelt képviselő-testületet, hogy a közvilágítás LED-es korszerűsítésére vonatkozó alábbi határozati javaslatot fogadja el.

**Határozati javaslat**

Balatonmáriafürdő Község Önkormányzati Képviselő-testülete szükségesnek és indokoltnak tartja a település közvilágítási hálózatának korszerűsítését, támogatja az ESCO finanszírozásban történő kivitelezését.

A Képviselő-testület felhatalmazza a polgármestert, hogy további tárgyalásokat folytasson az ügyben, szükség szerint a képviselő-testület bevonásával.

**Határidő:** értelem szerint

**Felelős:** Galácz György polgármester

Balatonmáriafürdő, 2020. szeptember 24.

Galácz György sk.

polgármester